# Posisjonsnotat TIK – skisse

## Introduksjon

TIK er muntlig gjort kjent med at fakultetet ønsker å vurdere TIKs organisasjonsmodell. Dette er en viktig diskusjon som krever en ryddig og grundig prosess og vurdering. Dette notatet er derfor ment som et første bidrag til en slik prosess, og for å gi en oppdatert status på hva TIK er og våre faglige utviklingsmuligheter og strategier for årene som kommer, og hvordan dette passer inn i Universitetets og SV-fakultetets vedtatte prioriteringer og strategier. Vår posisjon er et TIK er en svært vellykket tverrfaglig enhet ved Universitetet i Oslo, som er i positiv utvikling og som bidrar med kunnskap og kompetanse som studenter, samarbeidspartnere og samfunnet for øvrig i økende grad etterspør. Vi mener at TIK bør fortsette som selvstendig enhet fordi det er på denne måten TIK best kan ivareta sitt unike mandat og sin rolle som tverrfaglig kraftsentrum på Universitetet i Oslo.

Våren 2019 er det 20 år siden TIK ble etablert av universitetsstyret som en permanent aktivitet med ordinære undervisningsoppgaver på master og PhD-nivå kombinert med et særlig ansvar for utadrettet og tverrfaglig virksomhet. TIK har i høy grad realisert dette målet, og fremstår som et av de viktigste eksisterende tverrfaglige miljøene ved Universitetet i Oslo i dag, og som også i høy grad samarbeider på tvers av disiplinære grenser. TIK har også høy måloppnåelse med tanke på mandatet om «en spesielt utadrettet forskningsprofil».

TIK finansierer i dag 2/3-deler av sin virksomhet gjennom eksternfinansierte midler, og har en stor portefølje av forskningsprosjekter. TIK gir også et betydelig bidrag til fakultetet i form av en etterspurt tverrfaglig masterutdanning og PhD-utdanning. Senteret består av to velrenommerte forskningsgrupper med tilhørighet i relaterte tverrfaglig orienterte problemstillinger og forskningsfelt (innovasjonsstudier og teknologi og vitenskapsstudier (STS)). Begge forskningsgruppene fikk meget god vurdering i SAMEVAL og kombinerer prestisjefylte forskningsprosjekter med langsiktige tverrfaglige samarbeidsprosjekter med eksterne partnere

TIKs særpreg er å adressere dagsaktuelle problemstillinger innen temaområdene vitenskap, kunnskap og teknologiers rolle i samfunnet og den samfunnsmessige og økonomiske betydningen av investeringer i teknologi og kunnskap. Dette er tema som i økende grad har fått oppmerksomhet som egne fagområder og i kontaktflater med andre fag. TIKs særpreg er å gi samfunnsvitenskapelige og humanistiske forskningsbidrag til forståelsen av slike tema (som for eksempel som overgangen til et miljø- og energivennlig samfunn (transition-studies), digitalisering, livsvitenskapene og den nye bioøkonomien.

## Kort historikk

TIK ble etablert ved et vedtak i Det akademiske kollegium ved UiO, 29.9.1998, hvor det blant annet heter:

*«TMV-senteret og ESST slås sammen til en enhet som skal videreføre de to fagtradisjonene «teknologi og kultur/verdier, og innovasjonsstudier». Enheten skal ved siden av å drive egen forskning gi undervisning til den internasjonale mastergraden, samt påbygging til hovedfag og doktorgradsundervisning.»*

*Enheten knyttes til Det samfunnsvitenskapelige fakultet og organiseres som et senter uten tidsbegrensning. Senteret skal ha en faglig lederstilling og et tverrfaglig styre. Forslag til vedtekter utarbeides av Det historisk-filosofiske og Det samfunnsvitenskapelige fakultet i fellesskap.»*

Vedtaket hadde virkning fra 1.1.1999 og organisasjonsformen skulle bli tatt opp til ny vurdering av kollegiet etter tre år. I Kollegiets møte 9.4.2002 ble det vedtatt at TIK skal fortsette som et senter. I den forutgående evalueringen ble instituttorganisering vurdert som et alternativ, men både TIK-senteret og SV-fakultetet anbefalte senterorganisering. Kollegiet ga følgende begrunnelse for senterorganisering framfor institutt:

*«Da Kollegiet valgte organisasjonsmodell for senteret ble flere hensyn lagt til grunn. Enheten skulle ivareta permanente undervisningsoppgaver, ivareta en tverrfaglig, samfunnsvitenskapelig og humanistisk profil, være synlig og slagkraftig utad når det gjaldt å skaffe midler utenfra og den skulle ha en bredere og mer utadrettet forskningsprofil enn ordinære grunnenheter.»*

TIKs vedtekter ble utarbeidet av HF- og SV-fakultetet i samarbeid og fastsatt av Det akademiske kollegium ved UiO 1.12.1998. Vedtektene er senere bli revidert en gang av kollegiet og fire ganger av Styret ved Det samfunnsvitenskapelige fakultet.

## Utvikling i staben

TIK-senteret hadde en rask vekst de første årene etter etablering og nådde en topp med 45,8 årsverk i 2003 (NSD-registrering). I årene etter ble staben redusert til det halve, med 23,03 årsverk i 2010 som det laveste, for så å gradvis vokse til dagens nivå med i overkant av 40 årsverk.

Senteret har per i dag 9 universitetstillinger/seniorstillinger:

Innovasjonsgruppen vil fra 2019 ha fem professorer/førsteamanuenser, pluss senterleder i permisjon. STS-gruppen har tilsvarende fire professorer/førsteamanuenser.

Seks av de 9 seniorstillingene er ansatt etter 2015, og representerer yngre forskere med høye ambisjoner og kvalifikasjoner. Gruppen har pt 1 ERC starting grant, og har en søker i siste runde til REC samt i FRIPRO (Unge forskertalenter).

I tillegg har senteret 6 forskere, 9 postdoktorer og 16 ansatte doktorgradsstipendiater. TIKs doktorgradsprogram har i tillegg 3 offentlige stipendiater og 2 næringslivsstipendiater med arbeidsplass på senteret, samt 13 eksterne PhD kandidater. Bare i løpet av 2018 har programmet tatt opp totalt 9 nye doktorgradsstipendiater.

Senteret har i løpet av de siste fire årene rekruttert internasjonalt både til senior-, postdoc- og stipendiat-stillinger. Det er stor interesse for utlyste stillinger. TIK har per dags dato 16 nasjonaliteter representert i staben

Med en snittalder på 38,5 år, må TIK-staben karakteriseres som ung. Snittalderen for de som har startet i sine stillinger i 2018 er 34,5. TIK har rekruttert mange kvinner og har nå en stab med en kvinneandel på over 60 %. Kvinneandelen for professorer/førsteamanuenser er 55 %.

## Forskning

Helt fra starten i 1999 har TIK hatt to forskergrupper; innovasjon og vitenskaps- og teknologistudier (VTK). I løpet av disse 20 årene har disse gruppene arbeidet seg godt sammen, både i utviklingen av TIKs master- og PhD-program og i utvikling og gjennomføring av ulike forskningsprosjekt.

Begge gruppene inngikk i evalueringen av samfunnsvitenskapelig forskning i Norge (SAMEVAL) i 2017 – 18. Innovasjon ble evaluert av et fagpanel for økonomisk-administrativ forskning og VTK ble evaluert et fagpanel for sosiologi. Selv om gruppene ikke faller direkte inn under fagpanelenes kjerneområder, fikk begge svært gode vurderinger.

Innovasjonsgruppen har en lang rekke forskningsprosjekter finansiert av Norges Forskningsråd, EU og andre forskningsfinansiører. Blant annet koordinerer innovasjonsgruppen det åtteårige forskningssenteret OSIRIS (finansiert av Norges Forskningsråd), forskningsprosjektene INGRID, SIVAC, GLOBOIL, RENEWGROWTH, HAPPYNESS (alle finansiert av Norges Forskningsråd). Innovasjonsgruppa har også langsiktig forskningssamarbeid med Oslo Universitetssykehus (C3), samt med flere forskningsinstitutter som SINTEF (GreenFleet), IFE (SUSOLTECH), NIFU (SUSVALUEWASTE) og TØI (TEMPEST). Gruppen har også flere bilaterale forskningsavtaler, blant annet med Telenor og NAV. Innovasjonsgruppen inngår også jevnlig i EU-prosjekter og annet internasjonalt samarbeid.

Gruppen for vitenskap, teknologi og kultur (VTK, eller STS på engelsk) ble fremhevet i SAMEVAL for sin store andel publisering på topp-nivå, samt for å ha oppnådd å hente inn et ERC-grant. En av de yngre faste ansatte har innsendt ny søknad til ERC og en av post.docene har nylig vært til intervju i NFR i tilknytning til søknad om yngre fremragende forsker-stipend. VTK-gruppen var meget sentral i det tverrfakultære programmet KULTRANS og samarbeider tett ikke bare med HF, men også med andre enheter utenfor SV; som f. eks informatikk. Gruppen har per i dag to CONVERGENS-prosjekter med livsvitenskapsmiljøer (UiO:LifeScience) og samarbeider også ellers med naturvitenskapelige miljøer i og utenfor UiO blant annet knytte til det NFR-finansierte prosjektet Res Publica. I forskningen knyttet til miljø og energi er det utviklet et tett og langvarig prosjektsamarbeid ikke minst med CICERO, nå nylig omkring en FME-søknad. Gruppens stab har bred internasjonal rekruttering og er velkjent for sitt meget gode faglig-utviklende miljø med tett utveksling og samarbeid mellom yngre mer etablerte forskere og med stor interesse fra internasjonale forskningsmiljøer. Gruppen driver utstrakt utadrettet virksomhet, for eksempel gjennom styrearbeid, paneldebatter og forskningsformidling i form av debatter og publisering, nylig gjennom flere arrangementer knyttet til krav om tverrfaglighet i form av ansvarlig forskning og innovasjon (RRI).

## Masterprogrammene

TIK senteret har to mastergradsutdanninger. TIK er norsk partner i «The European Master’s Programme on Society, Science and Technology» (ESST), et samarbeid mellom 14 europeiske partneruniversitet. I tillegg til ESST-masteren, opprettet TIK en «norsk» 2-årig mastergrad i 2006. Undervisningen er i stor grad felles på de to utdanningene, mens omfanget av masteroppgaven (i tid og omfang) er noe forskjellig. Det er flest kandidater som søker seg til og tas opp på TIK-masteren. Det er ansatt en egen koordinator med ansvar for mastergradsutdanningen.

Senteret har hatt en jevn økning i antall søkere til masterprogrammene. TIK tar hvert år opp 30 nye studenter på de to programmene. Antall søkere har økt med 63 % fra 2014 til 2018. I 2015 hadde rundt 100 av disse søkerne TIK som sitt førstevalg. I 2018 hadde dette tallet økt til 167. Karakterkravene for å komme inn på TIKs masterprogram har også økt jevnt fra 2013 og er nå blant de høyeste kravene for masterprogrammene på SV-fakultetet.

Begge studieprogrammene får gode vurderinger på studiebarometeret.no, og TIK kan skilte med høy grad av tilfredshet blant studentene. Nærhet til ansatte og mulighet for vit.ass-oppgaver blir framholdt som positive faktorer. Det samme gjelder jobbmuligheter etter fullført grad. Kandidatundersøkelsen fra 2014 viste at halvparten av kandidatene fra TIK-master hadde fått jobb før fullført master. Den andre halvparten var i jobb tre måneder etter fullført grad. For kandidatene fra ESST-master var 65 % i jobb etter tre måneder, de resterende 35 % brukte mer tid. Begge gruppene fordelte seg jevnt mellom offentlig og privat sektor.

## Doktorgradsprogrammet

TIK senteret ivaretar ansvaret for en egen «track» innen SV-fakultets Ph.D.-program, og har egen PhD ansvarlig og PhD koordinator (på deltid).

Ved utgangen av 2018 er 34 kandidater registrert på TIKs doktorgradsprogram og ytterligere to stipendiater vil komme til tidlig i 2019.

SV-fakultetets og TIK-senterets første Næringslivs-PhD forsvarte sin doktorgradsavhandling i november 2018. To nye kandidater under samme ordning startet på sin doktorgrad i 2018. Videre har TIK den første kandidaten ved UiO som ble tatt opp i NFRs ordning med offentlige doktorgradsstipendiater, senere har ytterligere to kandidater kommet til.

TIK har så langt hatt doktorgradssamarbeid med følgende institusjoner; Telenor, DNV GL, NOFAS, Statkraft, Kunnskapsdepartementet, CERES, NOFIMA, CICERO, SSB og Transportøkonomisk Institutt.

Siden opprettelsen i 1999, er det avlagt 51 doktorgrader ved TIK. Mange av de tidligere stipendiatene jobber med forskning i UH sektoren og i forskningsinstitutter. Noen av kandidatene har gått videre til næringslivet og til offentlig administrasjon og politikk, samt museumssektoren.

## Ekstern aktivitet og samfunnskontakt

*Fra sin opprettelse har TIK hatt et spesifikt mandat om å være «synlig og slagkraftig utad», og senteret var etablert med en økonomisk modell som fordret et betydelig ekstern finansiering. Som sett over er 2/3 deler av forskningsaktivitetene eksternt finansiert ved utgangen av 2018.*

*TIK koordinerer selv en rekke forskningsprosjekter finansiert av eksterne kilder (spesielt fra EU og NFR) og er også deltager og partner i en rekke forskningsprosjekter med eksterne brukere, både bedrifter, forskningsinstitutter og offentlige organisasjoner. TIK senteret har også flere forskningsprosjekter med 100 % ekstern finansiering (fra Telenor, NAV). TIK har også flere eksternt finansierte stipendiater og 5 næringsPhD/offsektorPhD’er.*

*Forskere og studenter på TIK er aktive bidragsytere i offentlig debatt og er etterspurte foredragsholdere i inn- og utland.*

*Vitenskapelige ansatte på TIK bidrar også i eksterne råd, utvalg og styrer. For UiO sitter vitenskapelige ansatte på TIK i Inven2, Oslotech(Forskningsrparken), UiO:Energi, Arena, Cicero, Etikkråd, Seminaret i vitenskapsteori og Vitenskapsakademiets råd for Science Advice*

For TIK har det også vært svært viktig å ha et styre bestående av både UiO-ansatte og eksterne representanter. Representanten fra HF har helt fra opprettelsen vært sentral for å opprettholde kontaktflaten mot de humanistiske fagene, da dette inngår markant i TIKs tverrfaglige profil og prosjekter.

## Økonomi

Helt fra starten har TIK vært finansiert av en kombinasjon av basisfinansiering fra UiO og ekstern prosjekt finansiering, primært fra NFR og EU, men og fra næringslivet (Telenor) og andre private og offentlige aktører. TIK har lykkes i å sikre finansiering fra prestisjefylte forskningsprogram, både i EU og NFR, i kombinasjon med finansiering til mer anvendte forskningsprosjekt. At senteret for eksempel har fått et ERC-grant og også har en av sine post.docer til intervju til yngre fremragende forskere, er et tydelig uttrykk for senterets faglige styrke.

De siste årene har TIK også fått finansiering til stillinger/prosjekt fra andre enheter ved UiO (UiO:Energi, UiO:Livsvitenskap, OUS:C3).

Basisfinansieringen til TIK har holdt seg på samme nominelle nivå siden 2012. TIKs undervisningsvirksomhet skal i prinsippet være finansiert av basisbevilgningen, men TIK har vært avhengig av et stadig større nettobidraget fra eksterne prosjekter for å sikre at denne delen av virksomheten går i balanse.

I budsjettet for 2019 kommer er 65 % av inntektene fra andre kilder enn basisbevilgningen fra UiO. Tilsvarende regnskapstall for 2017 og 2018 er 59 % og 62 %.

Forsiktig bruk av vikarer og utvidelse av administrasjonen som følge av større nettobidrag, har ført til at senteret har fått en økonomisk buffer som viser seg å være helt nødvendig for å dekke opp for ytterligere reduksjon i basisbevilgning fra 2019 etter at fakultetsstyret vedtok en ny fordelingsmodell høsten 2018.

## Vurdering av TIK i lys av mandat

TIK ble som sett over opprettet med et spesifikt mandat og rammer. Gitt disse spesifikke føringene og senterets bemanning og økonomiske rammer, er TIK-senterets ledelse og stab godt fornøyd med resultatene som er oppnådd så langt.

Som sett over skulle TIK ivareta permanenter undervisningsoppgaver i følge mandatet.

TIKs masterprogram er gjennomført og videreutviklet gjennom hele tjueårsperioden og er i dag mer populært enn noen sinne og får gode evalueringer fra studentene. En ny undersøkelse skal gjennomføres i 2019. TIK har søkt om å utvide antall studenter. Det er også vurdert å opprette et eget bachelor-program.

TIKs doktorgradsprogram er også svært populært. Det viser interessen fra stipendiater finansiert gjennom NFRs program for Nærings-PhD og Offentlig PhD, samt henvendelser fra stipendiater med arbeidsplass i instituttsektoren. TIK mottar også mange søkere til stipendiatstillinger, mange internasjonale søkere.

*TIK skulle også ivareta en tverrfaglig, samfunnsvitenskapelig og humanistisk profil.*

TIK-senteret har en tydelig tverrfaglig profil med prosjektsamarbeid både med andre enheter på SV-fakultetet, enheter ved andre fakultet og engasjement i UiOs tverrfaglige satsninger; UiO:Energi og UiO:Livsvitenskap.

*TIK skulle også være synlig og slagkraftig utad, og ha en spesiell rolle når det gjaldt å skaffe midler utenfra. Som sett over er en stor andel av TIKs midler fra eksterne kilder, og forskningsprosjektene er nesten uten unntak vunnet i sterk konkurranse.*

*TIK skulle også ha en bredere og mer utadrettet forskningsprofil. Som sett over har TIK en lang rekke samarbeidspartnere, brukere og finansiører fra privat, offentlig og privat sektor. I tillegg bidrar TIK i høy grad til samfunnsdebatten og til kunnskapsoverføring fra universitetet til samfunnet i form av mediebidrag, foredragsvirksomhet, nettverk og kontakter, samt ikke minst gjennom studenter og stipendiater som er ettertraktet på arbeidsmarkedet.*

## UiOs strategiske mål – TIK senterets rolle og erfaring som tverrfaglig enhet

*I følges «Strategi 2020» skal UiO «utvise evne og vilje til å krysse grenser». Dette betyr sleskagt at forskningen i økende grad skal være internasjonal, men også at den skal krysse faglige grenser. Videre formidles det at tverrfaglig forskning og utdanning skal utvikles og at det skal legges bedre til rette for tverrfaglige satsninger innen forskning og utdanning. Blant disse har UiO prioritert life science og bærekraftig energi og globale klimaendringer.*

*TIK som enhet bidrar til begge formene for grensesprengning; staben og forskningen er i høy grad internasjonal og TIK er i sin natur tverrfaglig. TIK er en av få tverrfaglige satsninger på UIO som både jobber med forskning og utdanning. Videre jobber TIK i stor grad med de prioriterte områdene på UiO, og er blant annet samarbeidspartner i flere av de tverrfaglige satsningen utviklet på UiO (som UiO:Energi og UiO:Lifescience).*

I SAB-rapporten “Build a Ladder to the Stars“ som ligger til grunn for strategien skriver panelet: “*UiO needs to develop a broader and deeper understanding of interdisciplinarity, including its societal aspects*”. Universitetet kritiseres for å mangle kultur for tverrfaglighet, og at dette primært støttes gjennom samarbeid mellom deltakere fra ulike disipliner i stedet for oppbygging av «*truly integrated interdisciplinary areas*». Utfordringene gjelder både for utdanning og forskning, og ekspertene anbefaler nye strukturer og oppmuntring til tverrfaglige initiativer fra fagmiljøene selv. I tillegg til generell styrking av tverrfaglig utdanning og forskning, anbefaler panelet at enheter som ivaretar spesielle roller innen tverrfaglighet må bli et sterkt og synlig innslag i universitetsstrukturen. Tverrfaglige enheter skaper mangfold og dynamikk, og i samspill med sterke disiplinmiljøer vil de være med på å heve det faglige nivået på UiO.

Gjennom 20 år har TIK opparbeidet solid erfaring på tverrfaglig undervisning og forskning og vil være en ressurs (styrke) for SV-fakultetet og universitetet i Oslos videre arbeid med tverrfakultære og tverrfaglige koblinger, ikke minst i arbeidet med Strategi 2030.

Forskningen og utdanningen ved TIK er også i overensstemmelse med andre av UiOs overordnede mål og strategier, inkludert internasjonalisering, tverrfaglighet, likestilling og samarbeid med næringsaktører og fagmiljøer i og utenfor UiO.

## Fremtidig organisering av TIK

Kombinasjonen av de to forskningsgruppene og den profil disse har, gir TIK to sterke ben å stå på, samt en robust og fleksibel struktur med tanke på eventuelle endringer i inntjening og rammevilkår. Per i dag er TIK på tilsvarende størrelse som f.eks Antropologisk institutt ved SV-fakultetet.

Den høye eksternfinansieringen gjør TIK bærekraftig til tross for at budsjettmodellen ved fakultetet slår uheldig ut for enheter som TIK som ikke har bachelorutdanning og ikke har fått anledning til å ta opp flere enn 30 masterstudenter. TIK klarer per i dag å kompensere for dette ved eksterne midler og har i dag overskudd i sitt langtidsbudsjettet. Dette er et moment som trolig har betydning når en skal vurdere om TIK bør overføres til og integreres i rammetildelingen til et institutt – med de endrede insentiver det medfører. Til dette hører selvsagt vurdering av mulige kostnader ved tap av nøkkelpersonell i forbindelse med denne type endringer.

En utredning og vurdering av TIKs framtidige plassering og rolle bør romme en vurdering av muligheter for å videreutvikle undervisningstilbudet og om en bedre modell for TIK i årene framover vil være at TIK ble organisert som et selvstendig institutt, lik det som var alternativet da TIK ble etablert. Den generelle universitetspolicyen for tverrfaglighet og med vekt på ekstern inntjening i dag – til forskjell for 20 år siden – kan også tilsi at TIK i dag like gjerne burde organiseres som et eget selvstendig institutt, snarere enn som et senter.

Et eventuelt forslag om at en tverrfaglig enhet som TIK plasseres under en disiplin og innordnes et annet disiplinært institutt bør vurdere konkret hvordan dette vil bidra til TIKs selvstendige fagprofil og fagutvikling (inkludert betydningen av masterprogram og produksjon av kandidater med doktorgrad innenfor TIKs tverrfaglige fagprofil) samt samarbeid med andre enheter. Det bør også sees i sammenheng med pågående strategiplaner og utvikling av og for tverrfaglighet ved UiO sentralt. Og det bør sees i sammenheng med endrede insentiver for senteret som organisasjon og for den enkelte forsker, herunder om potensiell omstrukturering av enheten påvirker sammensetningen på en uheldig måte i forhold til mandat og måloppnåelse.

Med disse betraktningene som utgangspunkt mener TIK-senterets ledelse og stab at TIK burde fortsette å være organisert som en uavhengig enhet. I de siste 20 årene har denne organisatoriske formen fungert bra, og gitt senteret autonomi og fleksibilitet til å utforme sin egen tverrfaglig strategi, både for forsknings og utdanningsaktiviteter. Det å ha eget styre med ekstern representasjon har vært særlig viktig for senterets utvikling og mulighet til å realisere mandatet.

TIK hadde et stabsmøte den 25. oktober 2018 for å diskutere framtidsutsikter og organisatorisk spørsmål. Staben var presentert forskjellige alternativer om organisatorisk struktur som TIK kunne tenke seg å ha i framtid: (1) TIK skal fortsette å være et uavhengig forskningssenter ved SV Fakultetet; (2) Senteret skal bli et institutt ved Fakultetet; (3) TIK skal flyttes til et annet institutt ved Fakultetet, og alle forskere skal være knyttet til det institutt; (4) senteret skal flyttes til et annet institutt ved Fakultetet, og forskjellige forskere skal være knyttet til forskjellige institutter der de er tematisk nærmest.

I stabsmøtet ga TIK staben et klar og tydelig svar til disse mulige alternativene (se referat til møtet, vedlagt til dette dokumentet). Alle ansatte mente at det er bare alternativer 1 og 2 som er de eneste som skal gjøre det mulig for TIK å fortsette å nå sitt tverrfaglig mandat. På den andre siden mente staben at i alternativene 3 og 4 ville TIK miste organisatorisk og tematisk fleksibilitet, og dette ville hindre tverrfaglige forsknings og utdanningsaktiviteter som senteret driver med.

Bakgrunnsinformasjon:

*UiO - STRATEGI 2020*

*Universitetet i Oslo skal utvise evne og vilje til å krysse grenser, det være seg faglig eller over landegrensene. Et fremragende forskningsuniversitet må være en aktiv deltaker i internasjonalt samarbeid om forskning og utdanning, og UiO skal bidra sterkere til dette samarbeidet. Fordi mye av den ledende forskningen skjer i grenseflaten mellom fag, må også de faglige grensene krysses.*

*Mål 1: Universitetet i Oslo skal fremme grensesprengende forskning, utdanning og formidling og være en etterspurt internasjonal samarbeidspartner.*

*STRATEGIER:*

1. *Styrken i den faglige bredden skal utnyttes enda bedre gjennom tverrfaglig forskning og utdanning. Det skal utvikles gode finansieringsmekanismer for tverrfaglige aktiviteter og tidsavgrensede satsninger.*

*UiO - ÅRSPLAN 2017 - 19*

*Samfunnskontakt, formidling og innovasjon*

*Tiltak 5. Fakultetene skal utarbeide konkrete tiltak innen prioriterte innsatsområder for innovasjon, og sikre hensiktsmessig interaksjon og synergier med UiOs tverrfakultære satsinger og toppforskningsmiljøer.*

*Tiltak 6. UiOs tverrfaglige satsninger skal kommuniseres for å øke kjennskap og oppslutning hos prioriterte målgrupper.*

*KRONIKK FRA TIK-MEDARBEIDERE OG SVAR FRA REKTOR*

<https://khrono.no/taran-thue-anders-elverhoi-tverrfaglig/tverrfaglig-forskning-sprik-mellom-anbefalinger-og-gjennomforing/241068>

<https://khrono.no/tverrfaglighet-uio-strategi/tverrfaglighetens-kar/241694>

*TIKS MASTERPROGRAM*

StudEnt: TIK-student til topps i entreprenørkonkurranse i 2017-18

<https://www.sv.uio.no/tik/om/aktuelt/aktuelle-saker/2017/tik-student-til-topps-i-konkurransen.html>

Pris i 2018 til TIK Masterstudent for oppgave skrevet ved TØI

<https://www.toi.no/reisevaner-og-mobilitet/pris-til-masteroppgave-skrevet-pa-toi-article35000-213.html>

Våg å vite prisen i 2016 til TIK Student

https://www.sv.uio.no/tik/om/aktuelt/tik-i-media/2016/vag-a-vite-prisen-til-tik-studen.html